Turisme organitza la primera gimcana familiar per la Jueria de Sagunt
23 de juliol 2020

![Imagen 1](/media/aatbum4n/40mini_gincana-juderia-1.jpg)![Imagen 2](/media/pegpo0vp/c_natalia-antonino-teatro.jpg)

La regidoria de Turisme de l'Ajuntament de Sagunt, en el marc de les diferents visites organitzades que s'han desenvolupat en el municipi, ha programat per a demà, divendres 24 de juliol, la primera gimcana familiar per la Jueria, una activitat pensada per a jugar en família amb equips de fins a sis persones. El punt de trobada serà l'Oficina de Turisme de Sagunt a les 18.30 hores. A més, està previst que es realitzen cinc gimcanes més, dos de les quals seran al juliol, els dies 27 i 30, i les altres tres a l'agost, programades per al dia 3, 17 i 24.

  

Consistirà a realitzar diferents proves per part dels participants que seran distribuïdes pel ‘màster’ o guia de l'activitat. L'equip de jugadors i jugadores haurà de resoldre estes proves i enigmes fent un recorregut per la Jueria. L'objectiu és aconseguir una lletra de canvi, que va ser l'única cosa que van poder portar els jueus després de la seua expulsió. Eixa lletra contenia algunes o totes les seues pertinences per a poder començar una nova vida en un altre lloc.

  

Es tracta d'una iniciativa diferent, original i divertida pensada per a gaudir amb amics o en família alhora que es visita una de les parts més emblemàtiques de la ciutat. Els equips hauran d'estar formats abans d'iniciar l'activitat. Els interessats a participar en esta activitat gratuïta hauran de reservar la seua plaça prèviament a través del correu saguntesviu@gmail.com o bé telefonant al 697 855 527 en horari de matins. Rebran un codi de confirmació i podran accedir així a una activitat única en Sefarad, tal com es va denominar Espanya després de l'expulsió dels jueus en 1492.

  

La regidora de Turisme, Natalia Antonino, ha convidat la ciutadania a participar en la gimcana sobre la cultura jueva i ha explicat que es tracta d'una activitat que va en la línia de les diferents activitats organitzades des de la Xarxa de Jueries de Sagunt. Així mateix, ha recordat que Sagunt forma part d'esta xarxa des de fa escassament any i mig i que «**treballem en sintonia amb altres ciutats d'Espanya fent activitats com esta gimcana ‘Parla'm de Sefarad Sagunt’ perquè per a nosaltres és important formar part d'esta xarxa, a la qual poques ciutats tenen accés, i a la qual nosaltres pertanyem gràcies a tindre la jueria millor conservada de tota la Comunitat Valenciana. Hem de continuar en esta línia i treballant per este producte turístic**».

![](/media/ao5d12qa/40c__gincana-juderia-1.jpg)  
  

*   [](http://www.facebook.com/sharer.php?u=https://aytosagunto.es/va/actualitat/turisme-organitza-la-primera-gimcana-familiar-per-la-jueria-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/turisme-organitza-la-primera-gimcana-familiar-per-la-jueria-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/turisme-organitza-la-primera-gimcana-familiar-per-la-jueria-de-sagunt/ "Linked In")
*   [](mailto:?body=https://aytosagunto.es/va/actualitat/turisme-organitza-la-primera-gimcana-familiar-per-la-jueria-de-sagunt/)